
Neobjavljeni intervju s nadbiskupom Lefebvreom u 
SAD-u (1.) 

Uvod: Sljedeći razgovor s nadbiskupom trebao je biti objavljen 1978. u jednoj vodećoj 
američkoj katoličkoj tiskovini. Međutim, Konferencija katoličkih biskupa SAD-a zaprijetila 
je izdavaču tiskovine izopćenjem i odredila potpuno gašenje te tiskovine ako se objavi 
intervju. Biskupi su zapravo odredili da nijedna katolička tiskovina ne smije objaviti ovaj 
intervju s nadbiskupom Lefebvreom. 


Redigirana verzija tog intervjua napokon je objavljena u The Spotlightu, tjedniku u 
Washingtonu, DC, u broju od 18. srpnja 1988. godine. Cijeli i neprerađeni intervju 
donosimo u nastavku. Spotlight ne zauzima stav za ili protiv doktrinarnih pozicija 
nadbiskupa Lefebvrea. Tiskali smo intervju jer smatramo njegove izjave od prije više 
godina, ako ih čitamo u svjetlu aktualnih događanja, izuzetno prikladnima. 

Svijet se nalazi u stanju skorog kolapsa, a Katolička crkva, ustanova koju su nekada i 
prijatelji i neprijatelji podjednako smatrali nepromjenjivom, sada je protkana elementima 
moralnog relativizma, komunizma, homoseksualnosti i velike neizvjesnosti. Nadbiskup 
Lefebvre se izjašnjava protiv ovih trendova. Pitanja postavljena nadbiskupu su tiskana 
masnim slovima; njegovi odgovori svijetlima. U ovoj objavi donosimo prvi dio intervjua, a 
drugi dio slijedi uskoro. 


Vi ste raspravljali i sudjelovali u raspravama Drugog vatikanskog sabora, zar ne? 
Da. 
Jeste li potpisali i pristali na zaključke tog sabora? 


Ne. Prije svega, nisam potpisao sve dokumente Drugog vatikanskog sabora, zbog dvaju 
posljednjih. Prvi, koji se bavio "Religijom i slobodom", nisam potpisao. Drugi, "Crkva u 
suvremenom svijetu", također nisam potpisao. Ovaj potonji je po mom mišljenju najviše 
orijentiran prema modernizmu i liberalizmu. 


Jeste li zapamćeni ne samo zbog toga što niste potpisali dokumente, nego također 
i jer ste im se javno protivili? 


Da. U knjizi koju sam objavio u Francuskoj optužujem Koncil za zabludu u ovim proglasima i 
predočio sam sve dokumente u kojima sam napadao stav Koncila — uglavnom, dvije odluke 
koje se odnose na pitanja religije i slobode i "Crkve u suvremenom svijetu". 


Zašto ste bili protiv tih uredbi? 

Jer su ova dva proglasa nadahnuta liberalnom ideologijom koju su nam opisali bivši pape — 
to jest, vjerskom slobodom kako je shvaćaju i promiču masoni, humanisti, modernisti i 
liberali. 

Zašto im se protivite? 

Ta ideologija tvrdi da su sve kulture jednake; sve religije jednake, da ne postoji samo jedna i 
jedina prava vjera. Sve to dovodi do zlouporabe i izopačivanja slobode misli. Sva ova 


izopačivanja slobode, koja su svi pape stoljećima osuđivali, danas Drugi vatikanski sabor 
prihvatio. 


Tko je stavio baš te proglase na dnevni red? 


Vjerujem da je to bio izvjestan broj kardinala potpomognutih teološkim stručnjacima koji su 
se slagali s liberalnim idejama. 


Tko, na primjer? 

Kardinal (Augustin) Bea (njemački isusovac), kardinal (Leo) Suenens (iz Belgije), kardinal 
(Joseph) Frings (iz Njemačke), kardinal (Franz) Konig (iz Austrije). Te osobe su se već prije 
Koncila okupile i razgovarale o tim uredbama i njihov točan cilj bio je napraviti kompromis 
sa sekularnim svijetom, uvesti prosvjetiteljske i modernističke ideje u crkveni nauk. 


Je li jedan američki kardinali podržavao te ideje i rješenja? 


Ne sjećam se imena u ovom trenutku, ali bilo ih je nekoliko. Međutim, vodeća snaga u korist 
ovih uredbi bio je p. Murray. 


Govorite li o p. Johnu Courtneyu Murrayu (američkom isusovcu)? 


Da. 


Koju ulogu je on odigrao? 


On je igrao vrlo aktivnu ulogu u svim raspravama i izradi tih dokumenata. 


Jeste li obavijestili papu (Pavla VI.) o svojoj zabrinutosti i nemiru u vezi s tim 
odlukama? 


Razgovarao sam s Papom. Govorio sam na Koncilu. Imao sam tri javna govora, od kojih 
sam dva podnio Tajništvu. Dakle, bilo je pet intervencija protiv tih odluka Drugog vatikanskog 
sabora. 


Naime, oporba protiv tih odluka je bila takva da je Papa pokušao uspostaviti povjerenstvo s 
cijem pomirbe suprotstavljenih stranaka na Koncilu. Trebala su biti tri člana, od kojih sam ja 
bio jedan. 


Kad su liberalni kardinali saznali da je moje ime u tom povjerenstvu, otišli su Svetom Ocu 
(Papi) i rekli mu otvoreno da neće prihvatili to povjerenstvo, ni moju nazočnost u tom 
povjerenstvu. Pritisak na Papu bio je takav da je odustao. 

Učinio sam sve što sam mogao da se zaustavi ove proglase koje držim protivnima 
katoličkoj vjeri i destruktivnima za nju. Sabor je sazvan zakonito, ali to je bilo u svrhu 
provođenja svih tih ideja. 


Jesu li vas i drugi kardinali podržavali? 


Da. Bio je to kardinal (Ernesto) Ruffini (Palermo), kardinal (Giuseppe) Siri (Genova) i 
kardinal (Antonio) Caggiano (Buenos Aires). 

Jesu li vas biskupi podržavali? 
Da. Mnogi biskupi su podržavali moj stav. 
Koliko biskupa? 


Bilo je više od 250 biskupa. Oni su čak stvorili jednu grupu u svrhu obrane prave katoličke 
vjere. 


Što se dogodilo sa svim tim pristalicama? 


Neki su umrli; neki raspršeni diljem svijeta; mnogi me još uvijek podržavaju u srcu, ali se 
boje da će izgubiti položaj koji bi im mogao kasnije koristiti. 


Podržava li vas itko danas (1978.)? 


Da. Npr., biskup Pintinello iz italije; Biskup Castro de Mayer iz Brazila. Mnogi drugi biskupi i 
kardinali često me kontaktiraju kako bi izrazili svoju potporu, ali žele još ostati anonimni. 


Što je s onim biskupima koji nisu liberali, ali Vam se i dalje protive i kritiziraju Vas? 


Njihov prigovor se temelji na netočnom razumijevanju poslušnosti papi. To je možda 
dobronamjerna poslušnost koja bi se mogla povezati s ultramonističkom poslušnošću 
prošlog stoljeća, koja je u to doba bila dobra jer su pape bili dobri. Međutim, danas je to 
slijepa poslušnost, koja ima malo veze s praksom i prihvaćanjem istinske katoličke vjere. 


U ovoj fazi važno je podsjetiti katolike diljem svijeta da poslušnost papi nije primarna 
krepost. 


Hijerarhija kreposti počinje s tri bogoslovne kreposti vjere, nade i ljubavi, nakon čega slijede 
četiri stožerne kreposti pravednosti, umjerenosti, razboritosti i hrabrosti. Poslušnost je 
izvadak stožerne kreposti pravednosti. Stoga je daleko od prvog mjesta u hijerarhiji 
kreposti. 


Neki biskupi ne žele ostaviti ni najmanji dojam da se protive Svetom Ocu. Razumijem kako 
se osjećaju. To je očito vrlo neugodno, ako ne i vrlo bolno. 


Zacijelo se ne želim protiviti Svetom Ocu, ali nemam izbora s obzirom na ono što nam u 
ovom trenutku dolazi iz Rima, a što je u suprotnosti s katoličkim naukom te je katolicima 


neprihvatljivo. 


Sugerirate li time da Sveti Otac prihvaća baš te ideje? 

Da, prihvaća ih. Ali nije to samo Sveti Otac. To je cijeli trend. Spomenuo sam Vam neke od 
kardinala koji su uključeni u te ideje. Više od stotinu godina pripremaju se tajna društva, 
iluminati, humanisti, modernisti i drugi, za što sada imamo sve tekstove i dokaze, za sabor u 
Vatikanu na kojemu će infiltrirati svoje ideje o humanističkoj crkvi. 


Sugerirate li time da bi neki kardinali mogli biti članovi tih tajnih društava? 
U ovom trenutku nije jako važna stvar jesu li oni to ili nisu. Ono što je od velike važnost i 
težine jest da po svojim namjerama i ciljevima djeluju kao da su agenti ili sluge 


humanističkih tajnih društava. 


Sugerirate li da su ti kardinali preuzeli takve ideje namjerno ili su im dali pogrešne 
informacije ili su prevareni, ili kombinacija svega toga? 


Mislim da su se humanističke i liberalne ideje širile u cijelom 19.-om i 20.-om stoljeću. Ove 
svjetovne ideje su se proširile posvuda, u vladi i crkvama podjednako. 


Ove ideje su prodrle u sjemeništa i u cijelu Crkvu. | danas se Crkva budi nalazeći se u 
liberalnoj luđačkoj košulji. 


To je razlog zašto se liberalni utjecaj koji je prodro u sve slojeve svjetovnog života u 
posljednja dva stoljeća nalazi unutar Crkve. Drugi vatikanski koncil isplanirali su liberali; to je 
bio liberalni koncil; Papa je bio liberalan i oni koji su ga okruživali jesu liberali. 

Želite li reći da je Papa liberal, čak i ako se on nikada nije proglasio liberalnim? 

Papa nije nikada nijekao da on to jest. 


Kada je papa naveo da je liberalan? 


Papa je izjavio u više navrata da je on za modernističke ideje, za kompromis sa svijetom. 
Prema njegovim riječima, trebalo je 'postaviti most između Crkve i svijeta". 


Papa je rekao da treba prihvatiti humanističke ideje, da o takvim idejama treba raspravljati; 
da treba uspostaviti dijalog. U ovoj fazi, važno je istaknuti da je dijalog u suprotnosti s 
naukom katoličke vjere. Dijalog pretpostavlja okupljanje dviju jednakih i suprotnih strana; 
dakle, ni na koji način dijalog ne bi mogao imati veze s katoličkom vjerom. 


Vjerujemo i prihvaćamo našu vjeru kao jedinu pravu vjeru u svijetu. Sva ta zbunjenost 


završava kompromisima, koji uništavaju crkveni nauk, na nesreću podjednako čovječanstva i 
Crkve. 

Izjavili ste da znate razlog za smanjenje broja vjernika na Misi i nedostatak interesa 
za Crkvu danas koje navodno pripisujete odlukama Drugog vatikanskog sabora. Je 
lito točno? 


Ne bih rekao da je II. vatikanski mogao spriječiti ono što se danas događa u Crkvi. 
Modernističke ideje su prodrle posvuda već duže vrijeme i to nije dobro za Crkvu. No, 
činjenica da određeni klerici šire takve ideje, to jest ideje izopačene slobode, da je sve 
dopušteno. 


Ideja da su sve istine jednake, sve religije iste, posljedično, svi principi isti, da su sve 
savjesti jednake, da svatko može prosuđivati teološki što može učiniti - to su uistinu 
humanističke ideje - ideja potpune slobode bez ikakve discipline misli je ono što dovodi do 
toga da svatko može raditi što god želi. Sve ovo je apsolutno suprotno našoj katoličkoj vjeri. 


Rekli ste da se većina tih teoloških savjetnika i stručnjaka samo pretvara da 
predstavlja većinu ljudi, da ti liberalni teolozi stvarno ne zastupaju ljude. Možete li 
objasniti? 


Pod ,većinom ljudi" mislim na sve ljude koji pošteno rade za život. Mislim na ljude na zemlji, 
ljude zdravog razuma u kontaktu sa stvarnim svijetom, trajnim svijetom. Ti ljudi su većina ljudi 
koji više vole tradiciju i red nego kaos. 


Postoji pokret svih tih ljudi diljem svijeta koji se polako ujedinjuju u potpunom protivljenju 
svim promjenama njihove religije koje su napravljene u njihovo ime. 


Ti ljudi dobre volje i dobrog osjećaja toliko su traumatizirani tim dramatičnim promjenama da 
sada nerado idu u crkvu. Kad odu u modernističke crkve, oni ne nailaze na svetu - mističnu 
narav Crkve, sve ono što je doista božansko. Ono što vodi do Boga je božansko, a oni više 
ne susreću Boga u tim crkvama. Zašto bi dolazili na mjesto gdje je Bog odsutan? 


Ljudi to vide vrlo dobro, a liberalni kardinali i njihovi savjetnici su ozbiljno podcijenili lojalnost 
većine njihovoj istinskoj vjeri. Kako se drugačije može objasniti da čim otvorimo 
tradicionalnu kapelicu ili crkvu, ljudi dolaze sa svih strana? Imamo samo mjesta za stajanje. 
Mise se služe cijeli dan za potrebe vjernika. 


Zašto? Jer oni opet nalaze što im je potrebno: sveto, mistično, poštivanje svetoga. 
Primjerice, na zračnoj luci ste mogli vidjeti razne ljude koji prilaze svećenicima koji su došli 
po mene i rukuju se s njima - potpuni stranci. Zašto? Jer gdje ljudi nađu svećenika, pravog 


svećenika, svećenika koji se ponaša kao svećenik, koji je odjeven kao svećenik, oni su 
odmah privučeni k njemu i slijede ga. 


christusrexhrvatska.blog spot.com/2015/08/neobjavjeni-intervju-s-nadbiskupom.htmi 6/10 


05. 06. 2023. 09:07 Christus Rex Neobjavjeni intervju s nadbiskupom Lefebvreom u SAD-u (1.) 


To se događa ovdje u Sjedinjenim Državama, događa se u Europi i svugdje u svijetu. Ljudi 
na ulici prilaze pozdraviti svećenika; oni dolaze kako bi mu čestitali iz vedra neba i kažu mu 
kako im je drago što su vidjeli pravog svećenika, kako im je drago da još ima svećenika. 


Sugerirate li da odjeća i habit prave razliku u kvaliteti svećenika? 


Habit i odjeća su, naravno, samo simbol, ali ljudi su privučeni onim što ovaj simbol 
označava, a ne, naravno, samim simbolom. 


Zašto se čini da pridajete takvu važnost obredima tradicionalne Mise? 


Mi sigurno ne inzistiramo na obredima zbog njih samih, nego zato što su oni simbol naše 
vjere. U tom kontekstu, mi vjerujemo da su važni. Međutim, uklonjena je suština, a ne samo 
obredi tradicionalne Mise. 


Možete li biti malo određeniji? 


Nove molitve Prikazanja ne izražavaju katolički pojam žrtve. Oni jednostavno izražavaju 
pojam pukog dijeljenja kruha i vina. Primjerice, Tradicionalna Misa se obraćala Bogu 
molitvom: "Primi, sveti Oče, svemogući vječni Bože, ovu neokaljanu žrtvu koju ja, nedostojni 
sluga Tvoj, prikazujem Tebi, Bogu svome živome i istinitome, za nebrojene grijehe, uvrjede i 
nemarnosti svoje." U novoj Misi stoji: "Prikazujemo ti ovaj kruh kao kruh života." Tu se ne 
spominje ni žrtva (ono što se prinosi), ni onaj koji se žrtvuje. Ovaj tekst je nejasan i 
neprecizan, omogućuje dvosmislenost s namjerom da bude prihvatljiv za protestante. To je, 
međutim, neprihvatljivo za istinsku katoličku vjeru i nauk. Suština je promijenjena u korist 
prilagodbe i kompromisa. 


Zašto se čini da pridajete takvu važnost latinskoj Misi, a ne Misi na narodnom jeziku 
koju je odobrio Drugi vatikanskisabor? 


Kao prvo, pitanje latinske Mise je pod određenim okolnostima sporedno. No, s druge strane 
je to vrlo važno pitanje. Važno je jer je to način učvršćivanja izričaja naše vjere, katoličke 
dogme i nauka. To je način da se naša vjera učini nepromjenjivom jer u prijevodima koji 
mijenjaju ove latinske riječi ne izražava se točno istina naše vjere, kao što je izražena i 
utjelovljena u latinskom. 


To je doista vrlo opasno jer se malo po malo može izgubiti samu vjeru. Ovi prijevodi ne 
odražavaju točne riječi posvećenja. Ove riječi se u narodnom jeziku mijenjaju. 


Možete li mi dati primjer? 

Da. Npr., na narodnom jeziku kaže se da se Kristova Krv prolijeva "za sve", dok u latinskom 
tekstu (čak i najnovijem, revidiranom latinskom tekstu), tekst kaže, "za mnoge", a ne za sve. 
'Svi' se svakako razlikuje od 'mnogih'. Ovo je samo mali primjer koji osvjetljava netočnosti 
sadašnjih prijevoda. 

Možete li navesti prijevod koji bi zapravo proturječio katoličkoj dogmi? 

Da. Na primjer, u latinskom tekstu, Djevica Marija se naziva "Semper Virgo", "vazda 
djevica." U svim suvremenim prijevodima, riječ "vazda" je izbrisana. To je vrlo ozbiljno, jer 


postoji velika razlika između "djevica" i "vazda djevica". Vrlo je opasno mijenjati prijevode 
ove vrste. 


Latinski je također važan za održavanje jedinstva Crkve, jer kada se putuje — a ljudi putuju 
sve više i više u strane zemlje ovih dana — njima je važno pronaći iste riječi koji su čuli od 
svećenika kod kuće, bilo u Sjedinjenim Američkim Državama, Južnoj Americi, Europi, ili bilo 
kojem drugom dijelu svijeta. Oni su doma u bilo kojoj crkvi. To je njihova katolička Misa koja 
se slavi. Oni su uvijek slušali latinske riječi od djetinjstva, kao i njihovi roditelji prije njih, 
njihovi djedovi prije njih. To je znak raspoznavanja njihove vjere. 


A sada, kada oni odu u stranu crkvu, ne razumiju ni riječi. Stranci koji dolaze ovamo ne 
razumiju ni riječi. Koja je korist od odlaska na Misu na engleskome, talijanskome _ ili 
španjolskome, kada netko ne može razumjeti ni riječi? 


No, ne bi li većina tih ljudi još manje razumjela latinski? Koja je razlika? 


Razlika je u tome što se latinski jezik katoličke Mise uvijek učio kroz vjeronauk od djetinjstva. 
Postoje brojne knjige o tome. On se učio godinama — nije to tako teško zapamtiti. 


Latinski ima točan izraz koji je poznat naraštajima katolika. Kad god se naiđe na latinski u 
drugoj crkvi, odmah se stvara odgovarajuće ozračje za štovanje Boga. To je prepoznatljiv 
jezik katoličke vjere koji ujedinjuje sve katolike diljem svijeta, bez obzira na njihov nacionalni 
jezik. 

Oni nisu dezorijentirani ili Zbunjeni. Oni kažu: ovo je moja Misa, to je Misa mojih roditelja, to 
je Misa koju treba slijediti, to je Misa našeg Gospodina Isusa Krista. To je vječna i 
nepromjenjiva Misa. Dakle iz perspektive jedinstva to je vrlo važna simbolička veza; to je 


znak identiteta za sve katolike. 


No, to je daleko ozbiljnije od jednostavne promjene jezika. Pod duhom ekumenizma, to je 
pokušaj približavanja protestanatima. 


Koji dokaz imate za to? 

To je prilično očito, jer je pet protestanata sudjelovalo u reformi našeg bogoslužja. 
Nadbiskup Cincinnatija koji je bio prisutan tijekom te rasprave, rekao je da ne samo da je 
ovih pet protestanata bilo prisutno, nego su imali djelatnu ulogu u raspravama i izravno su 
sudjelovali u reformi našeg bogoslužja. 


Tko su bili ti protestanti? 


Bili su to protestantski pastori koji su predstavljali različite protestanatske denominacije koje 
su pozvane u Rim da sudjeluju u reformi našeg bogoslužja što jasno pokazuje da je u svemu 
tome postojao cilj. To su bili dr. George Canon Jasper, dr. Sheperd, dr. Smith, dr. Koneth i dr. 
Thurian. Mons. Bugnini nije skrivao taj cilj. On je precizirao vrlo jasno. Kazao je: "Napravit 
ćemo ekumensku Misu, kao što smo napravili ekumensku Bibliju." 


Sve to je vrlo opasno, jer se napada naša vjera. Kada protestant slavi istu Misu kao i mi, on 
tumači tekst na drugačiji način jer je njegova vjera drugačija. Dakle, to je dvosmislena Misa. 
To je Misa s dvostrukim značenjem. To više nije katolička Misa. 


Na koju ekumensku Bibliju se to odnosi? 


Postoji ekumenska Biblija koja je napravljena prije dvije ili tri godine, koju su priznali mnogi 
biskupi. Ne znam je li je Vatikan javno podržao, ali sigurno je nije zabranio, jer se rabi u 
mnogim biskupijama. Npr., prije dva tjedna je friburški biskup doveo protestantske pastore 
koji su objašnjavali tu ekumensku Bibliju svoj djeci katoličkih škola. Ta nastava je bila ista za 
katolike i protestanate. A kakve veze ima ta ekumenska Biblija s Riječju Božjom? 


Budući da se Božja Riječ ne može mijenjati, sve to dovodi do sve veće i veće zbunjenosti. 
Kad pomislim da nadbiskup Houstona u Texasu ne dopušta katoličkoj djeci krizmu, ako sa 
svojim roditeljima ne pohađaju 15-dnevni tečaj kod mjesnog rabina _ i mjesnog 
protestantskog pastora. 


Ako roditelji odbijaju slati svoju djecu na takve tečajeve, djeca ne mogu primiti sakrament 
Potvrde. Oni moraju donijeti potpisanu potvrdu od rabina i protestantskog pastora da su i 
roditelji i djeca uredno pohađali tečaj i tek onda djeca mogu primiti sakrament Potvrde od 
biskupa. 


To su apsurdi do kojih smo došli slijedeći liberalni put. Ne samo to, nego se sada čak 
okrećemo budistima i muslimanima. Mnogim biskupima je bilo neugodno kada su 
muslimani na sramotan način primili papinskog zastupnika. 


Što se dogodilo? 


Ne sjećam se svih zasebnih pojedinosti, ali ovaj incident dogodio se u Tripoliju u Libiji gdje 
je papinski zastupnik želio moliti s muslimanima. Ti muslimani su odbili i otišli svojim putem i 

molili na svoj način, ostavivši zastupnika na cjedilu, koji nije Znao što učiniti. To pokazuje 
naivnost tih liberalnih katolika koji smatraju da je dovoljno ići i razgovarati s tim muslimanima 
da bi oni odmah prihvatili kompromise u svojoj vjeri. 


Sama činjenica da se želi imati blizak odnos s muslimanima za tu svrhu samo privlači 
prijezir muslimana prema nama. Dobro je poznata činjenica da muslimani nikada neće 
promijeniti ništa od svoje vjere; to apsolutno ne dolazi u obzir. 


Ako katolici dolaze izjednačiti našu vjeru s njihovom, to samo dovodi do zabune i prijezira, 
što oni shvaćaju kao pokušaj diskreditiranja njihove vjere i nebrige za našu vjeru. Oni daleko 
više poštuju nekoga tko kaže: "Ja sam katolik; ne mogu moliti s vama, jer nemamo ista 
uvjerenja". Tu osobu muslimani više cijene nego onoga koji kaže da su sve religije iste; da 
svi vjerujemo u iste stvari; svi imamo istu vjeru. Oni osjećaju da ih ta osoba vrijeđa. 


Ali zar se u Kur'anu ne nalaze stihove hvale za Mariju i Isusa? 


Islam prihvaća Isusa kao proroka i ima veliko poštovanje prema Mariji, a to svakako stavlja 
islam bliže našoj religiji nego, primjerice, židovstvo koji nam je puno udaljenije. Islam je 
nastao u 7. stoljeću te je u određenoj mjeri bio pod utjecajem kršćanskih učenja toga 
vremena. 


Židovstvo je, s druge strane, sljednik sustava koji je Gospodina razapeo. | članovi ove 
religije, koji se nisu obratili Kristu jesu oni koji su se radikalno protivili Gospodinu našemu 
Isusu Kristu. Za njih nije dolazilo u obzir priznati Gospodina. 


Što se toga tiče oni se protive samom utemeljenju i postojanju katoličke vjere. Međutim, ne 
možemo biti u pravu i jedni i drugi. Ili je Isus Krist Sin Božji i Gospodin i Spasitelj, ili nije. To 
je slučaj u kojem ne može biti ni najmanjeg kompromisa, a da se ne unište sami temelji 
katoličke vjere. To se ne odnosi samo na religije koje se izravno protive božanstvu Isusa 
Krista kao Sina Božjega, nego i na religije koje ga, ne protiveći mu se, ne priznaju kao 
takvoga. 


Dakle, Vi ste vrlo sigurni i dogmatični glede toga? 
Potpuno dogmatičan. Primjerice, muslimani imaju sasvim drukčiji pojam o Bogu nego mi. 


Njihovo poimanje Boga je vrlo materijalističko. Nije moguće reći da je njihov Bog isti kao 
naš Bog. 


Nastavlja se... 

Neobjavljeni intervju s nadbiskupom Lefebvreom u 
SAD-u (II.) 


christusrexhrvatska.blogspot.com/2015/08/neobjavjeni-intervju-s-nadbiskupom_16.html 


Nakon objavljenog prvog dijela, donosimo nastavak neobjavljenog intervjua _ s 
nadbiskupom Lefebvreom u SAD-u. 

Ali nije li Bog isti Bog za sve ljude na svijetu? 


Da. Vjerujem da je Bog prema vjeri Katoličke Crkve isti Bog za cijeli svemir. No pojam Boga 
uvelike se razlikuje od religije do religije. Naša katolička vjera je jedna i jedina prava vjera. 
Ako netko ne pristaje bezuvjetno na nju, ne može se reći da je katolik. Naša vjera je ona o 
kojoj u svijetu ne možemo ni na koji način praviti nagodbe. Bog kakvog zamišljaju muslimani, 
kaže: "Kada Bog kaže svojim vjernicima: 'Kada odete u raj, bit ćete sto puta bogatiji nego 
što ste sada na Zemlji. To se odnosi i na broj žena koje imate ovdje na Zemlji." Teško da bi 
ovakav pojam Boga mogao biti jednak našem Gospodinu i Spasitelju. 


Zašto pridajete veću važnost papi Piju V., nego papi Pavlu VI.? Uostalom, obojica su 
jednako pape. Zar ne prihvaćate nauk o papinoj nezabludivosti? Smatrate li da se 
taj nauk primjenjuje više na jednog, nego na drugog? 


Osjećam s jedne strane da je papa Pio V. želio upotrijebiti svoju nepogrešivost, jer je 
koristio sve uvjete koje svi pape tradicionalno i općenito koriste kada žele očitovati svoju 
nepogrešivost. S druge strane, papa Pavao VI. je sam rekao da ne želi uporabiti svoju 
nepogrešivost. 


Kada je on to pokazao? 


On je to naznačio jer nije upotrijebio svoju nepogrešivost u ikojem pitanju vjere, nasuprot 
onome što su činili drugi pape u povijesti. Nijedna odredba Drugog vatikanskog nije izdana 
snagom nepogrešivosti. Nadalje, on nikada nije uključio svoju nepogrešivost u pogledu 
Mise. On nikada nije rabio izraze koje je upotrijebio papa Pio V., kada je (Pavao VI.) odlučio 
vjernicima nametnuti novu Misu. Ne mogu uspoređivati ta dva čina proglašenja jer su oni 
potpuno različiti. 

Je li papa Pavao VI. ikad rekao da ne vjeruje u papinsku nezabludivost? 


Ne. On to zapravo nikad nije rekao kategorički. No, papa Pavao VI. je liberalan i on ne 
vjeruje u nepromjenjivost dogmi. On ne vjeruje da dogma mora ostati zauvijek 
nepromijenjena. On je za neke evolucije prema željama ljudi. On je za promjene koje su 
nastale na humanističkim i modernističkim izvorima. I to je razlog zašto ima toliko problema 
u utvrđivanju vječnih istina. On je zapravo osobno to nerado činio i bilo mu je vrlo neugodno 
kad god su se pojavili takvi slučajevi. Ovaj stav odražava duh modernizma. Papa do danas 
nijednom nije upotrijebio svoju nepogrešivost u pitanju vjere i morala. 


Jeli Papa za sebe kazao da je liberal ili modernisti? 
Da. Papa je to očitovao na Koncilu, koji nije pastoralni koncil. On je to također jasno naveo u 
svojoj enciklici koja se zove Ecclesiam Suam. On je naveo da njegove enciklike neće 


definirati stvari, nego je želio da budu prihvaćene kao savjeti koji vode do dijaloga. U svom 

Credu (Ispovijesti vjere) on je rekao da ne želi upotrijebiti svoju nepogrešivost što jasno 
pokazuje njegove sklonosti. 


Smatrate li da je njegova evolucija prema dijalogu ono što Vam dopušta da budete u 
nesuglasju s Papom? 


Da. S liberalnog stajališta treba dopustiti ovaj dijalog. Kad papa ne koristi svoju 
nepogrešivost u pitanju vjere i morala može se znatno slobodnije razgovarati o njegovim 
riječima i njegovim postupcima. S moje točke gledišta, dužan sam usprotiviti se onome što 
se dogodilo jer potkopava nepogrešiva učenja papa od 2000 godina. Međutim, ja nisam za 
takve dijaloge jer se ne može ozbiljno raspravljati o istinitosti katoličke vjere. To je doista 
obrnuti dijalog, koji mi je nametnut. 


Što bi se dogodilo kad bi Papa odjednom upotrijebio svoju nepogrešivost kako bi 
Vam naredio da ga poslušate? Što biste Vi učinili? 


U mjeri u kojoj bi Papa kao nasljednik sv. Petra na svečani način upotrijebio svoju 
nepogrešivost, vjerujem da Sveti Duh ne bi dopustio da Papa u tom trenutku bude u zabludi. 
Naravno, ja bih tada poslušao Papu. 


No, ako je Papa koristio svoju nepogrešivost da bi podupro promjene kojima se 
tako snažno protivite danas, kakav bi onda bio Vaš stav? 


To se pitanje uopće ne postavlja jer je, srećom, Duh Sveti uvijek tu i Duh Sveti bi osigurao da 
Papa ne upotrijebi svoju nepogrešivost za nešto što bi bilo u suprotnosti s naukom Katoličke 
Crkve. Upravo zbog tog razloga papa ne koristi svoju nepogrešivost jer Duh Sveti ne bi 
dopustio da se takve promjene odvijaju pod imprimaturom nepogrešivosti. 


Ali ako bi se to dogodilo? 


Nezamislivo je, ali ako bi do toga došlo, Crkva bi prestala postojati. To bi značilo da nema 
Boga jer bi Bog sebi proturječio, što je nemoguće. 


Ali nije li Vam činjenica da papa Pavao VI. zauzima mjesto sv. Petra dovoljna da 
poslušate sve ono što od vas Vrhovni Svećenik kao Kristov namjesnik na zemlji 
traži da učinite, baš kao i ostali katolici? 


Nažalost, to je zabluda. To je pogrešno shvaćanje papine nepogrešivosti, jer je Papa uvijek 
imao jamstvo nepogrešivosti, i u vremenu do I. vatikanskog sabora kada je proglašena 
dogma o nepogrešivosti. To nije iznenadni izum. Nepogrešivost se tada daleko bolje 
shvaćala nego sada jer se tada dobro znalo da Papa nije nepogrešiv u svim mogućim 
stvarima. 

On je nepogrešiv samo u vrlo posebnim pitanjima vjere i morala. U to vrijeme su mnogi 
neprijatelji Crkve činili sve što su mogli kako bi tu dogmu ismijali i širili zablude. Na primjer, 
neprijatelji Crkve često su govorili neznalicama i naivnima da ako bi Papa rekao da je pas 
mačka, katoliku bi bila dužnost slijepo prihvatiti to mišljenje bez ikakvog pitanja. 


Naravno, to je apsurdno tumačenje i katolici su to znali. Sada isti neprijatelji Crkve, budući 
da to služi njihovoj svrsi, rade vrlo naporno kako bi se sve što Papa kaže prihvatilo bez 
pitanja, kao nepogrešivo, gotovo kao da je njegove riječi izgovorio sam naš Gospodin Isus 
Krist. 


Taj je dojam, iako se posvuda promiče, ipak posve pogrešan. 


Nepogrešivost je vrlo ograničena, te se odnosi na vrlo konkretne slučajeve koje je I. 
vatikanski vrlo dobro i detaljno definirao. Ne može se reći da je Papa nepogrešiv svaki puta 
kada govori. Činjenica je da je Papa liberalan, da je taj liberalni trend prihvaćen na Drugom 
vatikanskom saboru, i da je dao smjer za uništenje Crkve - uništenje koje se uskoro očekuje. 


Nakon što su se sve te liberalne ideje uvukle u bogoslovije, katekizme i u cijeli javni život 
Crkve, od mene se sada traži da se osobno složim s tim liberalnim idejama. Jer se nisam 
prilagodio tim liberalnim idejama koje će uništiti Crkvu, pokušava se uništiti moje 
bogoslovije. Zbog toga se od mene traži da prestanem rediti svećenike. 


Na mene se vrši ogroman pritisak da se prilagodim i prihvatim to usmjerenje koje vodi 
uništenju Crkve, a to je put koji ne mogu slijediti. Ne prihvaćam da budem u suprotnosti s 
onim što su pape tvrdili 20 stoljeća. lja i oni koji me podržavaju ili slušamo sve pape koji su 
nam prethodili, ii slušamo sadašnjeg papu. Ako to činimo (slušamo sadašnjeg papu, tj. 
Pavla VI.), bit ćemo neposlušni svim Papama koji su nam prethodili. Na kraju ćemo završiti 
kao neposlušni katoličkoj vjeri i Bogu. 


No, kako su biskupi (nekada) slušali pape svoga vremena, ne biste li Vi trebali 
slušati Papu vašeg vremena? 


Biskupi ne moraju poštivati humanističke naloge koji se suprotstavljaju katoličkoj vjeri i 
nauku kojeg je ustanovio Isus Kristi svi različiti Pape kroz stoljeća. 


Pa onda Vi namjerno odabirete neposlušnost sadašnjem Papi? 
To je težak i bolan izbor jer su događaji učinili da trebamo prije birati kome ćemo biti 
neposlušni nego poslušni. Donosim taj izbor bez sumnje i oklijevanja. Izabrao sam neposluh 


sadašnjem papi kako bih bio u zajedništvu s 262 (prijašnjih) papa. 


Vašu neovisnost je nekoliko promatrača pripisalo predaji galikanizma. 

Naprotiv, ja sam potpuno Rimljanin, a nikako galikanist. Ja sam za Papu kao nasljednika 
Svetog Petra u Rimu. Sve što tražimo je da Papa bude stvarno nasljednik sv. Petra, ne 
nasljednik J. J. Rousseaua, masona, humanista, modernista i liberala. 


Budući da ste rekli da su ove ideje naširoko raširene i prihvaćene diljem svijeta, 
uključujući i Crkvu, zar ne smatrate da na sebe uzimate previše toga? Kako 
očekujete da će se Bratstvo svetog Pija X. suprotstaviti takvom trendu koji izgleda 
daleko nadmoćniji? 


Vjerujem našem Gospodinu Spasitelju. Svećenici Bratstva sv Pija X. vjeruju našem 
Gospodinu, a ja ne sumnjam da nas Bog nadahnjuje. Svi oni koji se bore za istinsku vjeru 
imaju punu Božju podršku. Naravno, u usporedbi s liberalnim strojem, mi smo vrlo maleni. Ja 
bih mogao sutra umrijeti. Ali Bog mi dopušta živjeti malo duže, da bih mogao pomoći 
drugima u borbi za istinsku vjeru. To se događalo i prije u Crkvi. Pravi katolici su morali raditi 
za opstanak vjere pod općom porugom i progonima od onih koji su se pretvarali da su 
katolici. To je mala cijena koju trebamo platiti za to što smo na strani Isusa Krista. 


Kad se to dogodilo? 


To se dogodilo s prvim Papom. Sveti Petar je vodio vjernike u zabludu svojim lošim 
primjerom poštivanja Mojsijevog zakona. Sv. Pavao je odbio poslušati tu odredbu i 
usprotivio joj se. Pavao je pobijedio i sv. Petar je priznao svoju zabludu. 


U četvrtom stoljeću sv. Atanazije je odbio poslušati Liberijeve naredbe. U to vrijeme u Crkvu 
se uvuklo Arijevo krivovjerje i papa je bio pod pritiskom da im popusti. Sveti Atanazije je 
vodio oporbu protiv ovog odmaka od crkvenog nauka. 


Hijerarhija ga je nemilosrdno napala. Suspendiran je. Kada je odbio pokoriti se, izopćen je. 
Oporba krivovjerju je napokon ojačala i nakon Liberijeve smrti novi papa je zauzeo stolicu 
svetog Petra i priznao što Crkva duguje sv. Atanaziju. Izopćenje je ukinuto. Priznat je kao 
spasitelj Crkve i proglašen svetim. 


U sedmom stoljeću, sam papa Honorije se priklonio monoteletističkom krivovjerju — tvrdnji 
da Isus Krist nije imao ljudsku volju te stoga nije bio pravi čovjek. Mnogi katolici koji su 
poznavali crkveni nauk odbili su to prihvatiti i činili su sve kako bi zaustavili širenje ovog 
krivovjerja. 


Carigradski sabor je osudio Honorija I. 681. god i anatemizirao ga. Postoji mnogo više 
ovakvih primjera, kada su istinski katolici ustali protiv naizgled znatno nadmoćnijih, ne da bi 
uništili ili mijenjali Crkvu, nego da bi sačuvali pravu vjeru. 


Ne smatram da su nam izgledi loši. Jedan od glavnih ciljeva našeg Bratstva je ređenje 
svećenika — pravih svećenika, da bi se Misna Žrtva očuvala; da bi i dalje bilo vjerske pouke; 

da bi se katolička vjera očuvala. Naravno, neki biskupi nas napadaju i kritiziraju. Neki 
pokušavaju osujetiti našu misiju. No, to je samo privremeno, jer kada sve bogoslovije budu 
prazne — a već sada su gotovo prazne — što će biskupi učiniti? Tada više neće biti 
svećenika. 


Zašto mislite da više neće biti svećenika? 

Jer današnje bogoslovije ne poučavaju ništa o formaciji svećenika; oni poučavaju liberalnu 
psihologiju, sociologiju, humanizam, modernizam i mnoge druge znanosti i poluznanosti koje 
su ili u suprotnosti s katoličkim naukom, ili nemaju nikakve veze bilo s crkvenim učenjima, 
bilo s onim što bi svećenik trebao znati. A katolički nauk jedva da se više naučava u 
današnjim bogoslovijama. 

Što se naučava u današnjim bogoslovijama? 

Na primjer, u bogosloviji u New Yorku profesori teologije uče bogoslove: "Isus nije nužno 
razumio koji će biti rezultat njegove smrti na križu"; zatim: "Nitko nije tako potpuno dosljedan 
da ne bi rekao nešto što se ne slaže s onim što je rekao u prošlosti. To vrijedi čak i za 
Isusa"; da je "Josip mogao biti Kristov biološki otac", a jedan profesor naučava: "Jedan 
psihijatar preporučuje izvanbračne seksualne odnose kao lijek za impotenciju - Ja sam u 
ovom području otvoren i ne isključujem tu mogućnost." 

Jesu li ove izjave dokumentirane i zabilježene? 

Da. 

Jesu li bile podnesene crkvenim vlastima na razmatranje? 

U brojnim prigodama. 

Je li hijerarhija ikada pokušala zaustaviti slična učenja? 

Koliko mi je poznato — ne. 

Osjećate li se ikada usamljeno i izolirano? 

Kako se mogu osjećati usamljenim kada sam u zajedništvu s 262-om papa i cijelom 
katoličkom vjerom? Ako mislite osamljen među ostalim biskupima, odgovor je ne. Teško da 
prođe dan, a da ne primim pismo od kojeg biskupa, svećenika, laika iz različitih dijelova 


svijeta, koje izražava potporu i ohrabrenje. 


Zašto oni ne nastupe javno i podrže Vas? 

Kao što sam već spomenuo, mnogi smatraju da trebaju zadržati svoje pozicije, kako bi bili u 
stanju učiniti nešto kad se pojavi prigoda. 


Odvaja li Vas Vaš stav još više od ostalih kršćanskih denominacija? 


Uopće ne. Prije samo pet dana, došli su me vidjeti izvjesni pravoslavni poglavari i izraziti 
svoju podršku našem stavu. 


Zašto bi oni izrazili potporu kada vi zapravo kažete da ste Vi u pravu, a oni u 
zabludi? 


Oni me podržavaju upravo zato što je moj stav nedvosmislen. Mnoge druge kršćanske 
denominacije su uvijek gledale na Rim kao na sidro koje utvrđuje u ovom burnom svijetu. Što 
god se dogodilo, osjećali su da je Rim uvijek tu, vječan, nepromjenjiv. To im je davalo utjehu i 
sigurnost. 


Još više iznenađuju islamski vođe koji su mi srdačno čestitali na mom stavu, iako dobro 
znaju da ne prihvaćam njihovu religiju. 


Ne bi li kršćanska ljubav pokušala izbjeći krute razlike i podjele koje se mogu 
izliječiti? 


Razlike i podjele su dio ovog svijeta. Jedinstvo Crkve može se postići samo primjerom i 
nepokolebljivom predanošću našoj katoličkoj vjeri. Kršćanska ljubav počinje odanošću 
prema vlastitoj vjeri. 


Zbog čega vjerujete da Vas podržava znatan broj pravoslavaca, protestanata i 
muslimana? 


Osim izravnog, čestog kontakta s ovim ljudima, bilo je, na primjer, veliko istraživanje koje su 
provele ugledne novine u Parizu, a ispitivale su pripadnike tih različitih vjeroispovijesti. 
Rezultat je bio daleko od toga da smatraju našu vjeru uvredljivom ili prijetećom za njih; oni su 
se divili nedvosmislenom stavu koji mi zauzimamo. 


S druge strane, oni pokazuju prezir prema svim onim liberalnim katolicima koji su pokušavali 
napraviti zbrku od naše katoličke vjere, kao i od njihove religije. 


Nije li vas Papa pozvao da se pomirite? Jeste li prihvatili ovaj poziv? 
Zatražio sam vidjeti Papu u kolovozu prošle godine. Papa je odbio, osim ako potpišem 


izjavu o bezuvjetnom prihvaćanju svih zaključaka Drugog vatikanskog sabora. Jako bih volio 
vidjeti Papu, ali ne mogu potpisati odredbe koje utiru put za uništenje Crkve. 

Kako možete biti vjerni Crkvi i neposlušni Papi? 


Treba shvatiti značenje poslušnosti i razlikovati između slijepe poslušnosti i kreposti 
poslušnosti. Nekritična poslušnost je zapravo grijeh protiv kreposti poslušnosti. 


Dakle, ako smo neposlušni da bismo ostvarivali krepost poslušnosti, a ne da bismo se 
podložili nezakonitim odredbama protivnim katoličkim moralnim učenjima, sve što treba 
učiniti je zaviriti u bilo koji katolički teološki priručnik da bismo shvatili da ne griješimo protiv 
kreposti poslušnosti. 

